amanoisuno/poet huggingface dataset:
享惠昭太子廟樂章 王涯
威儀畢陳，備樂將闋。苞茅酒縮，膋蕭香徹。宮臣展事，
望禁門松雪 王涯
宿雲開霽景，佳氣此時濃。瑞雪凝清禁，祥煙冪小松。依稀鴛瓦出，隱映鳳樓重。金闕晴光照，瓊枝瑞色封。葉鋪全類玉，柯偃乍疑龍。詎比寒山上，風霜老昔容。
廣宣上人以詩賀放榜和謝 王涯
延英面奉入春闈，亦選功夫亦選奇。在冶只求金不耗，獨喜至公誰是證，彌天上人與新詩。
九月九日勤政樓下觀百僚獻壽 王涯
禦氣黃花節，臨軒紫陌頭。早陽生彩仗，霽色入仙樓。獻壽皆鵷鷺，瞻天盡冕旒。菊樽過九日，鳳曆肇千秋。樂奏熏風起，杯酣瑞影收。年年歌舞度，此地慶皇休。
春遊曲二首 王涯
萬樹江邊杏，新開一夜風。滿園深淺色，照在綠波中。上苑何窮樹，花間次第新。香車與絲騎，風靜亦生塵。
太平詞 王涯
風俗今和厚，君王在穆清。行看采華曲，儘是泰階平。
送春詞 王涯
日日人空老，年年春更歸。相歡在尊酒，不用惜花飛。
塞上曲二首 王涯
天驕遠塞行，出鞘寶刀鳴。定是酬恩日，今朝覺命輕。塞虜常為敵，邊風已報秋。平生多志氣，箭底覓封侯。
隴上行 王涯
負羽到邊州，鳴笳度隴頭。雲黃知塞近，草白見邊秋。
思君恩 王涯
雞鳴天漢曉，鶯語禁林春。誰入巫山夢，唯應洛水神。
春閨思 王涯
雪盡萱抽葉，風輕水變苔。玉關音信斷，又見發庭梅。
春江曲 王涯
搖漾越江春，相將采白蘋。歸時不覺夜，出浦月隨人。
閨人贈遠五首 王涯
花明綺陌春，柳拂禦溝新。為報遼陽客，流芳不待人。遠戍功名薄，幽閨年貌傷。妝成對春樹，不語淚千行。形影一朝別，煙波千里分。君看望君處，只是起行雲。啼鶯綠樹深，語燕雕梁晚。不省出門行，沙場知近遠。洞房今夜月，如練複如霜。為照離人恨，亭亭到曉光。
從軍詞三首 王涯
戈甲從軍久，風雲識陣難。今朝拜韓信，計日斬成安。燕頷多奇相，狼頭敢犯邊。寄言班定遠，正是立功年。旄頭夜落捷書飛，來奏金門著賜衣。白馬將軍頻破敵，黃龍戍卒幾時歸。
塞下曲二首 王涯
辛勤幾出黃花戍，迢遞初隨細柳營。塞晚每愁殘月苦，邊愁更逐斷蓬驚。年少辭家從冠軍，金妝寶劍去邀勳。不知馬骨傷寒水，唯見龍城起暮雲。
平戎辭 王涯
太白秋高助發兵，長風夜卷虜塵清。男兒解卻腰間劍，喜見從王道化平。
遊春詞二首 王涯
曲江綠柳變煙條，寒穀冰隨暖氣銷。才見春光生綺陌，已聞清樂動雲韶。經過柳陌與桃蹊，尋逐春光著處迷。鳥度時時沖絮起，花繁袞袞壓枝低。
秋思二首 王涯
網軒涼吹動輕衣，夜聽更長玉漏稀。月度天河光轉濕，鵲驚秋樹葉頻飛。宮連太液見滄波，暑氣微消秋意多。一夜清風蘋末起，露珠翻盡滿池荷。
漢苑行 王涯
二月春風遍柳條，九天仙樂奏雲韶。蓬萊殿后花如錦，紫閣階前雪未銷。
秋夜曲 王涯
桂魄初生秋露微，輕羅已薄未更衣。銀箏夜久殷勤弄，心怯空房不忍歸。
獻壽辭 王涯
宮殿參差列九重，祥雲瑞氣捧階濃。微臣欲獻唐堯壽，遙指南山對袞龍。
秋思贈遠二首 王涯
當年只自守空帷，夢裏關山覺別離。不見鄉書傳雁足，唯看新月吐蛾眉。厭攀楊柳臨清閣，閑采芙蕖傍碧潭。走馬台邊人不見，拂雲堆畔戰初酣。
春閨思 王涯
愁見遊空百尺絲，春風挽斷更傷離。閑花落盡青苔地，盡日無人誰得知。
宮詞三十首 王涯
白人宜著紫衣裳，冠子梳頭雙眼長。新睡起來思舊夢，見人忘卻道勝常。春來新插翠雲釵，尚著雲頭踏殿鞋。欲得君王回一顧，爭扶玉輦下金階。五更初起覺風寒，香炷燒來夜已殘。欲卷珠簾驚雪滿，自將紅燭上樓看。各將金鎖鎖宮門，院院青娥侍至尊。頭白監門掌來去，問頻多是最承恩。夜久盤中蠟滴稀，金刀剪起盡霏霏。傳聲總是君王喚，紅燭臺前著舞衣。箏翻禁曲覺聲難，玉柱皆非舊處安。記得君王曾道好，長因下輦得先彈。一叢高鬢綠雲光，官樣輕輕淡淡黃。為看九天公主貴，外邊爭學內家裝。宜春院裏駐仙輿，夜宴笙歌總不如。傳索金箋題寵號，鐙前御筆與親書。永巷重門漸半開，宮官著鎖隔門回。誰知曾笑他人處，今日將身自入來。春風簾裏舊青娥，無奈新人奪寵何。寒食禁花開滿樹，玉堂終日閉時多。碧繡簷前柳散垂，守門宮女欲攀時。曾經玉輦從容處，不敢臨風折一枝。鴉飛深在禁城牆，多繞重樓複殿傍。時向春簷瓦溝上，散開朝翅占朝光。白雪猧兒拂地行，慣眠紅毯不曾驚。深宮更有何人到，只曉金階吠晚螢。百尺仙梯倚閣邊，內人爭下擲金錢。風來競看銅烏轉，遙指朱幹在半天。春風擺蕩禁花枝，寒食秋千滿地時。又落深宮石渠裏，盡隨流水入龍池。牆牆不斷接宮城，金榜皆書殿院名。萬轉千回相隔處，各調弦管對聞聲。霏霏春雨九重天，漸暖龍池禦柳煙。玉輦游時應不避，千廊萬屋自相連。禁門煙起紫沉沉，樓閣當中複道深。長入暮天凝不散，掖庭宮裏動秋砧。炎炎夏日滿天時，桐葉交加覆玉墀。向晚移鐙上銀簟，叢叢綠鬢坐彈棋。瞳瞳日出大明宮，天樂遙聞在碧空。禁樹無風正和暖，玉樓金殿曉光中。迥出芙蓉閣上頭，九天懸處正當秋。年年七夕晴光裏，宮女穿針盡上樓。教來鸚鵡語初成，久閉金籠慣認名。總向春園看花去，獨於深院笑人聲。銀瓶瀉水欲朝妝，燭焰紅高粉壁光。共怪滿衣珠翠冷，黃花瓦上有新霜。迎風殿裏罷雲和，起聽新蟬步淺莎。為愛九天和露滴，萬年枝上最聲多。禦果收時屬內官，傍簷低壓玉闌幹。明朝摘向金華殿，盡日枝邊次第看。內裏松香滿殿聞，四行階下暖氤氳。春深欲取黃金粉，繞樹宮娥著絳裙。禁樹傳聲在九霄，內中殘火獨遙遙。千官待取門猶閉，未到宮前下馬橋。